Resumaziun dal text: In inventari da labor ord la segunda mesadad dal 13avel tschientaner. 

Da Pia Kamber / translaziun Lia Rumantscha

Durant lavurs da construcziun en l’immobiglia «Ringelhof» en la citad veglia da Basilea han ins exchavà il 1939 in inventari da labor da la segunda mesadad dal 13avel tschientaner. Il chat sa cumpona da furmas cheramicas spezialas dal sectur tecnic ch’èn per gronda part documentadas per l’emprima gia archeologicamain., Recipients da destillaziun cun u senza glasura interna (ill. 10) tutgan latiers. Ma era vaschella «normala » da cuschina è vegnida duvrada sco cheramica da labor. Da quai dattan perditga segns da diever massivs en furma da restanzas dam metals nunferrads e da vigliaunas u surfatschas schluppadas e defurmaziuns tras brischada secundara (ill. 6–7). Tant tar la cheramica tecnica sco era tar ils utensils da tegnairchasa ves’ins adina puspè segns d’ina elavuraziun posteriura: p.ex. funds ed urs statgads u tatotschs e chommas ruttas giu precautamain (ill. 3). Ina gronda muntada aveva en il Ringelhof la determinaziun da la concentraziun da metals prezius en minerals metallics e liaments. Ils metals n’èn betg mo vegnids examinads en cupellas e luenteras (ill. 8), mabain era sin glischinas da saiv, stgaglias e chazzettas (ill. 6–7). Differentas furmas da cular en furma da rudella documenteschan era la producziun dad objects da metal (ill. 11). In’analisa dals cuntegns dals recipients vegn a dar ulteriuras infurmaziuns sur dal gener da las lavurs fatgas en quest labor. Ina evaluaziunm archeometrica è iniziada e vegn publitgada ensemen cun ina documentaziun cumplessiva dal chat en il rapport annual 1998 da la perscrutaziun archeologica dal terren Basilea-Citad.